Matrieks skryf 'eerste vraestel' | Netwerk24
Deur Ané van Zyl 19 Oktober 2020 19:55
Matrieks van die Hoër Jongenskool Paarl lê die vraestel vir lewensoriëntering af. Foto: Verskaf
Maandag het 54 741 matrieks landwyd hul finale assessering vir die vak lewensoriëntering (LO) afgelê, wat deur talle as die eerste "eindeksamenvraestel" beskou word.
Dié vraestel se punte tel vir die matrieks se finale eksamenuitslag, alle matrieks moet die vraestel aflê en die meeste skole gebruik dit as 'n toetslopie voor die Nasionale Senior Sertifikaat-eksamen begin.
"Dit was 'n vraestel van twee uur en hulle het Maandag om 09:00 begin skryf," sê Bronagh Hammond, woordvoerder vir die Wes-Kaapse onderwysdepartement.
Matriekseuns van die Hoër Jongenskool Paarl lê Maandag die vraestel vir lewensoriëntering af.Foto: Verskaf
"Die dag was oor die algemeen 'n sukses en ons is bly oor hoe dinge verloop het."
Leerlinge van die Hoër Jongenskool Paarl het volgens protokol met maskers aan geskryf en 'n gesonde afstand van mekaar af gesit terwyl hul skryf.
"Hulle was baie tevrede met die vraestel," sê Willem Erwee, woordvoerder. "Hulle voel die vraestel was heel billik, en baie van hulle kon darem voor die tyd klaarmaak. Rondom die eindeksamen is dit gewoonlik die tydstoelating wat die matrieks bekommer."
Volgens Hammond moes skole Maandag dieselfde prosedure vir veiligheid en gesondheid volg as vir die NSS-eksamen wat volg. Die meeste matrieks se eindeksamen begin op 5 November wanneer hulle Engels skryf.
Die praktiese eksamens vir rekenaartoepassingstegnologie en inligtingstegnologie vind Woensdag en Donderdag plaas.